Alig két nap leforgása alatt több mint százezer dollár gyűlt össze Ausztráliában közadakozásból annak a hajléktalan férfinak a megsegítésére, aki példás bátorságról téve tanúbizonyságot, a rendőrök segítségére sietett, amikor pénteken megpróbálták ártalmatlanítani a melbourne-i késes terrortámadás elkövetőjét - írja az MTI.

A merénylet pénteken történt az ausztrál nagyváros szívében. Egy 30 éves szomáliai születésű férfi, Hassan Khalif Shire Ali egy bevásárlóközpontnak irányította a gázpalackokkal megrakott platós terepjáróját, majd felgyújtotta a kocsit. Feltehetően robbantani akart, de nem sikerült, ezért kiszállt a kocsiból és több embert megkéselt, mielőtt a rendőrök lelőtték. Egy járókelő belehalt sebesüléseibe.

A támadás idején egy 46 éves hajléktalan férfi, Michael Rogers a két intézkedő rendőr segítségére sietett: elkapott egy bevásárlókocsit, és kétszer is nekilökte a késsel hadonászó nagydarab fekete férfinak. Rogers elesett, majd felállt, és ismét a támadó után iramodott, aki ekkor már az utca túloldalán hadakozott a rendőrökkel, majd megint nekilökte a bevásárlókocsit.

Shane Patton, Victoria állam helyettes rendőrkapitány szerint Rogers kétségtelenül bátran viselkedett, és a rendőrség nagyra értékeli a segítségét.

Az esetről készült felvételek bejárták az ausztrál médiát, a közösségi és a videomegosztó portálokat, az emberek pedig kutatni kezdtek az ismeretlen hajléktalan férfi után, aki mit sem sejtett arról, hogy a figyelem középpontjába került. Végül a The Sunday Herald Sun című lap újságírói találtak rá egy melbourne-i park padján.

A merénylet másnapján, szombaton egy hajléktalanok megsegítésével foglalkozó nonprofit szervezet közadakozást indított Rogersnak, akit időközben Trolleymannak nevezett el a média, a bevásárlókocsi angol megfelelőjéből (trolley) kreálva a becenevet. Két nap sem telt el, és helyi idő szerint hétfő reggelre több mint 110 ezer ausztrál dollár (csaknem 23 millió forint) gyűlt össze Rogers megsegítésére.

A melbourne-i támadás elkövetőjeként az Iszlám Állam dzsihadista szervezett jelentkezett, azt állítva, hogy egyik harcosa hajtotta végre a "gázolásos és késeléses bevetést a koalíció célpontjai és polgárai elleni támadásokra szólító felhívásra". A hatóságok szerint az elkövető nem állt közvetlen kapcsolatban a terrorszervezettel, de az Iszlám Állam propagandájának hatására radikalizálódott. Kiderült, hogy a férfi ausztrál útlevelét 2015-ben bevonták, mert a hírszerzés tudomást szerzett arról, hogy Szíriába akart utazni. Ennek ellenére nem tartották számon nemzetbiztonsági kockázatként. A férfi testvérét tavaly egy terrorellenes rajtaütés során őrizetbe vették, mert a gyanú szerint pokolgépes merényletre készült Melbourne-ben tavaly szilveszterkor. Ő jelenleg is előzetes letartóztatásban van.

A melbourne-i támadó rokonai azt állították, hogy a férfi a merénylet előtt mentális zavarokkal küszködött, de a rendőrség szerint erről nincs hivatalos orvosi papír. Scott Morrison miniszterelnök hétfőn kijelentette, hogy Shire Ali terrorista volt, és a mentális zavarra való hivatkozás mentegetőzés csupán.

Az ausztrál hírszerző szolgálatok több mint 400 terroristagyanús embert tartank megfigyelés alatt, és 14 merényletet hiúsította meg az elmúlt négy évben.